Soektog na rondloperleeu duur voortDie Karoo Nasionale Park buite Beaufort-Wes (Foto: Henk Kruger/African News Agency) Spoorsnyers is steeds op soek na die leeu wat verlede maand uit die Karoo Nasionale Park in die Wes-Kaap ontsnap het, het SANParke Maandag gesê. “Spoorsnyers het Sondag die laaste spoor van die rondloperleeu tot ongeveer 42 km noordoos van Sutherland in die Noord-Kaap gevolg,” het die organisasie gesê. “Dit is ook van waar hulle Maandagoggend hul soektog hervat het.” Daar was Sondag ook berigte van vier skape en twee bokke wat op ŉ plaas in die omgewing doodgemaak is. ŉ Span van Bidvest Protea Coin, wat Vrydag by die soektog aangesluit het, maak snags van infrarooi-tegnologie gebruik om nader aan die leeu te kom. Hulle het die afgelope drie aande egter tevergeefs bly soek. “ŉ Spoorsnyer van die Bidvest-span het ook by die span op die grond aangesluit. Een van slegs twee helikopters in die land wat oor infrarooi-tegnologie (FLIR) beskik, vorm ook deel van die span. Hitte kan oor ŉ radius van 10 km snags opgemerk word,” het SANParke verduidelik.